钦定古今图书集成/理学汇编/学行典/第091卷 > 朱子全书 > 《答潘子善》
## 钦定古今图书集成/理学汇编/学行典/第091卷 > 朱子全书 > 《答潘子善》

问明道先生曰：“学只要鞭辟近里，著己而已。故切问
而近思，则仁在其中矣。言忠信，行笃敬，虽蛮貊之邦
行矣；言不忠信，行不笃敬，虽州里行乎哉！立则见其
参于前也，在舆则见其倚于衡也，夫然后行，只此是
学。质美者明得尽，渣滓便浑化，却与天地同体。其次
惟庄敬以持养之，及其至则一也。”窃谓切问近思，是“主于致知；‘忠信笃敬’是主于力行，知与行不可偏废。
而此条之意，谓随人资质，各用其力，而其至则一。如
是，则亦有行不假于知者。未知如何？”曰：“‘切问、忠信’，只
是汎引切己底意思，非以为致知力行之分也。质美
者，固是知行俱到，其次亦岂有全不知而能行者！但
因持养而所知愈明耳。”